title: Решение на Съвета от 6 юни 1978 година за приемане от името на Общността на три приложения към Международната конвенция за опростяване и хармонизация на митническите процедури

text:
Важна правна забележка

|

31978D0528

Официален вестник n° L 160 , 17/06/1978 стр. 0013 - 0024 специално финландско издание: глава 2 том 2 стр. 0114  специално гръцко издание: глава 02 том 6 стр. 0162  специално шведско издание: глава 2 том 2 стр. 0114  специално испанско издание: глава 02 том 4 стр. 0266  специално португалско издание глава 02 том 4 стр. 0266  специално чешко издание глава 02 том 01 стр. 196  - 207 специално испанско издание глава 02 том 01 стр. 196  - 207 специално унгарско издание глава 02 том 01 стр. 196  - 207 специално литвийско издание глава 02 том 01 стр. 196  - 207 LV.ES глава 02 том 01 стр. 196  - 207 MT.ES глава 02 том 01 стр. 196  - 207 PL.ES глава 02 том 01 стр. 196  - 207 SK.ES глава 02 том 01 стр. 196  - 207 специално словенско издание глава 02 том 01 стр. 196  - 207

		19780606Решение на Съветаот 6 юни 1978 годиназа приемане от името на Общността на три приложения към Международната конвенция за опростяване и хармонизация на митническите процедури(78/528/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид препоръката на Комисията,като има предвид, че с Решение 75/199/ЕИО [1] Общността завърши Международната конвенция за опростяване и хармонизация на митническите процедури и прие приложението към нея, относно митническите складове,като има предвид, че приложенията към посочената Конвенция, относно митническите формалности, предхождащи подаването на декларацията за стоки, временното складиране на стоки и свободните зони, могат да бъдат приети от Общността,като има предвид, че въпреки всичко е препоръчително приемането на тези приложения да е предмет на определени резерви, с цел да се вземат предвид специалните изисквания на митническия съюз,РЕШИ:Член 1Следните приложения към Международната конвенция за опростяване и хармонизация на митническите процедури се приемат от името на Общността:- приложение А.1, относно митническите формалности, предхождащи подаването на декларацията за стоки, с резерви по отношение на стандарти 11 и 21;- приложение А.2, относно временното складиране на стоки, с резерви по отношение на препоръчителни практики 10, 13 и 21;- приложение Е.1 относно свободните зони, с резерви по отношение на стандарт 21.Текстовете на горепосочените приложения са приложени към настоящото решение.Член 2Комисията информира Генералния секретар на Съвета за митническо сътрудничество относно приемането на приложенията, посочени в член 1, според резервите, споменати в този член.Съставено в Люксембург на 6 юни 1978 година.За СъветаПредседателK. B. Andersen[1] ОВ L 100, 21.4.1975 г., стр. 1.--------------------------------------------------19780606ПРИЛОЖЕНИЕМЕЖДУНАРОДНА КОНВЕНЦИЯ ЗА ОПРОСТЯВАНЕ И ХАРМОНИЗАЦИЯ НА МИТНИЧЕСКИТЕ ПРОЦЕДУРИПриложения А.1, А.2 и F.1ПРИЛОЖЕНИЕ А.1ПРИЛОЖЕНИЕ ОТНОСНО МИТНИЧЕСКИТЕ ФОРМАЛНОСТИ, ПРЕДХОЖДАЩИ ПОДАВАНЕТО НА ДЕКЛАРАЦИЯТА ЗА СТОКИВЪВЕДЕНИЕСтоки могат да бъдат внасяни в една държава като се използва различен вид транспорт. С цел да се защитят приходите и да се гарантира спазване на националното законодателство, превозвачът, който внася стоките на митническата територия, трябва да ги представи на митническите органи, заедно с вида транспорт, с който се пренасят, възможно най-рано. Необходимите разпоредби за контрола на вноса на стоки на митническата територия зависят, до голяма степен, от географията на държавата и други обстоятелства, като основните видове транспорт, внасящи стоки в държавата.В много случаи, митническата служба, на която трябва да бъдат представени стоките и където трябва да бъде подадена декларацията за стоки, е разположена на мястото, където стоките се внасят на митническа територия; въпреки това, в други случаи, тази митническа служба е разположена на разстояние от това място. Важно е митническите органи да могат да контролират придвижването на стоките до митническата служба, на която стоките се представят.Интересът на митниците може да бъде гарантиран, чрез налагане на задължения на превозвача, чрез наредби, и чрез физически преглед от митницата на транспортните средства и стоките, внесени на митническата територия.Важно е тези мерки да причиняват минимално неудобство на международната търговия. На този етап всички формалности, които трябва да бъдат изпълнени от превозвача, следва да бъдат възможно най-прости и информация за тях следва да бъде налична за всички заинтересовани лица.Настоящото приложение не се отнася за стоки, които пристигат под митнически режим, например международен митнически транзит, пощенски стоки или в багажа на пътуващи или стоки на временно съхранение, нито се отнася до определени други формалности, които са приложими в случай на определен вид транспорт, например представяне на доклад за пристигане на кораб.ДЕФИНИЦИИЗа целите на настоящото приложение:а) терминът "митнически формалности, предхождащи подаването на декларацията за стоки" означава всички операции, които следва да се извършат от заинтересованото лице и от митниците от момента на внасяне на стоките на митническата територия до поставянето на стоките под митнически режим;Забележка:Временното складиране може да се счита за митнически режим.б) терминът "митническа територия" означава територията, на която митническият закон на държавата се прилага напълно;в) терминът "превозвач" означава лицето, което действително транспортира стоките или е отговорно за оперирането на транспортното средство;г) терминът "вносни митни сборове и данъци" означава мита и всички други задължения, данъци, такси или други вземания, които се събират при или във връзка с вноса на стоки, но без да се включват таксите и вземанията, които са ограничени като сума до приблизителната цена на извършените услуги;д) терминът "декларация за стоките" означава изложение, което се прави по начин определен от митниците, с което заинтересованите лица посочват определената митническа процедура, която да бъде приложена към стоките и предоставят подробностите, които митниците изискват да бъдат декларирани за прилагането на тази процедура;е) терминът "митнически контрол" означава мерките, които се прилагат за гарантиране спазването на законите и наредбите, за чието прилагане са отговорни митниците;ж) терминът "лице" означава физическо или юридическо лице, освен ако контекста не изисква друго.ПРИНЦИПИ1. СтандартМитническите формалности, предхождащи подаването на декларацията за стоките се регулират от разпоредбите на настоящото приложение.2. СтандартНационалното законодателство определя условията, които следва да бъдат изпълнени и формалностите, които следва да бъдат извършени по отношение на стоки, които са внесени на митническа територия.3. СтандартВсички стоки, които са внесени на митническа територия, независимо дали подлежат на обмитяване и данъци, подлежат на митнически контрол.4. СтандартМитническите формалности, предхождащи подаването на декларацията за стоките, следва да бъдат сведени до минимума, необходим за гарантиране спазването на законите и наредбите, за чието прилагане са отговорни митниците.5. СтандартМитническите формалности, предхождащи подаването на декларацията за стоките следва да се прилагат еднакво, независимо от страната по произход на стоките или страната, от която пристигат.ВНАСЯНЕ НА СТОКИ НА МИТНИЧЕСКА ТЕРИТОРИЯМеста, на които стоки могат да бъдат внасяни на митническа територия6. СтандартНационалното законодателство следва да определи местата, на които стоки могат да бъдат внасяни на митническа територия. При определянето на тези места, факторите, които следва да бъдат взети под внимание следва да включват специфичните изисквания на търговията, индустрията и транспорта.Забележка:Страните могат за тази цел да определят митнически трасета, което означава пътища, железопътни линии, водни пътища и всякакви други трасета (тръбопроводи и други), които трябва да бъдат използвани за внасянето на стоки.Задължения на превозвача7. СтандартФактът, че са внесени стоки на митническа територия следва да води със себе си задължението на превозвача да ги предаде директно на определена митническа служба или друго място, определено от митническите органи, без да променя тяхната същност или опаковка.8. СтандартКогато предаването на стоките от мястото, на което са внесени в митническата територия, до друго определено място, бъде прекъснато от инцидент или форсмажорни обстоятелства, превозвачът се задължава да вземе предпазни мерки за защита на стоките от влизане в неразрешено обращение и да извести митниците или другите компетентни органи за естеството на инцидента или другите обстоятелства, които са прекъснали пътуването.Митнически контрол9. СтандартМитническият контрол по отношение на внесените стоки следва да бъде намален до минимум.Забележки:1. Митническият контрол може да включва качване на борда и претърсване на превозното средство.2. Митническите органи могат да имат правомощия да предприемат специални контролни мерки, които се прилагат само на определени места, например, в граничната зона.3. Като правило, не е необходимо да се предприемат контролни мерки, които включват разтоварване на стоките, премахване на печатите или идентификационните маркировки на транспортното средство или стоките, или превозване на стоките под митнически ескорт. Въпреки това, когато митническите органи считат, че такива контролни мерки са належащи, те следва да приложат тези, които биха причинили най-малко неудобства за митниците и превозвача, като в същото време предоставят адекватни гаранции. Митническите печати и идентификационни маркировки, поставени от чужди митнически органи, обикновено следва да бъдат приети, освен ако не се считат за недостатъчни или ненадеждни.ПРЕДСТАВЯНЕ НА СТОКИ НА МИТНИЦАДокументация10. Препоръчителна практикаКогато митническия офис, на който стоките следва да се представят не е разположен на мястото, където стоките се внасят на митническата територия, не следва да се изисква подаването на какъвто и да е документ на митническите власти на това място.Забележка:С цел идентифицирани на стоките, митническите органи могат да изискат представяне на търговски, транспортен или други придружаващи документи.11. СтандартКогато митническите органи изискват документация, свързана с представянето на стоките на митницата, тя не следва да се изисква да съдържа повече от необходимата информация за идентифициране на стоките и начина на транспорт.Забележка:Информацията обикновено се получава от търговски и транспортни документи, чието съдържание може да се различава в зависимост от начина на транспорт. Митническите органи обикновено не следва да изискват повече от описание на стоките и на опаковките (маркировки и номера, брой и вид, тегло) и идентификация на начина на транспорт. Някои международни споразумения определят максималната информация, която може да бъде изисквана (например държавата може да бъде договаряща се страна по приложение 9 към Конвенцията за международна гражданска авиация или Конвенцията за улеснение на международния морски трафик).12. Препоръчителна практикаКогато документите представени на митница са на език, който не е определен за тази цел или на език, който не е език на държавата, в която се внасят стоките, нормално следва да се изиска превод на подробностите в тези документи.Компетентност и работни часове на митническите служби13. СтандартМитническите органи определят митническите служби, на които могат да се представят стоки. При определяне компетентностите на тези служби и техните работни часове, факторите, които следва да се вземат предвид включват специфичните изисквания на търговията, индустрията и транспорта.Забележки:1. В някои страни компетентността на митническите служби се определя в зависимост от митническите трасета и тяхната важност.2. Когато е необходимо компетентността на определени митнически служби може да бъде ограничена до определени видове транспорт или до определени категории стоки или до стоки, предназначени за определена област (например гранична зона или индустриална зона).14. Препоръчителна практикаКогато съответните митнически служби са разположени на обща граница, митническите органи на двете държави следва да съгласуват работните си часове и компетенциите на тези офиси.Забележка:В някои случаи се прави съвместен контрол на общите граници с митнически служби на двете държави, разположени на едно и също място и понякога в една и съща сграда.Пристигане извън работните часове15. СтандартМитническите органи следва да определят предпазните мерки, които да бъдат взети от превозвача за предпазване на стоките от преминаване в неразрешено обращение на митническата територия, когато пристигнат на митническа служба извън работните часове.Забележка:Може да се изисква превозвачът да пази стоките на определено място или на разстояние от митническата служба.16. Препоръчителна практикаПо молба на превозвача и по причини, които се считат за валидни от митническите органи, последните следва, доколкото е възможно, да разрешат митническите формалности, предхождащи подаването на декларацията за стоки, да бъдат извършени извън работните часове на митническата служба; всички разходи, които това може да породи могат да бъдат за сметка от превозвача.РАЗТОВАРВАНЕМеста за разтоварване17. СтандартНационалното законодателство определя местата, които са одобрени за разтоварване.18. Препоръчителна практикаПо молба на заинтересованото лице и по причини, които се считат за валидни от митническите органи, те следва да разрешат стоките да бъдат разтоварени на място, различно от одобреното за разтоварване; всички разходи, които това може да породи могат да бъдат за сметка на заинтересованото лице.Забележка:Стоки могат да бъдат разтоварвани, в зависимост от условията, в помещения на заинтересованото лице, в помещения с подходяща апаратура или на всяко място в рамките на зоната за митнически надзор.Започване на разтоварването19. Препоръчителна практикаЗапочване на разтоварването следва да бъде разрешено възможно най-бързо след пристигане на транспортното средство на мястото за разтоварване.20. Препоръчителна практикаПо искане на заинтересованото лице и по причини, които се считат за валидни от митническите органи, те следва, доколкото позволяват административните обстоятелства, да разрешат разтоварването да продължи извън работните часове на митническата служба; всички разходи, които това може да породи могат да бъдат за сметка на заинтересованото лице.ПОВРЕДЕНИ, УНИЩОЖЕНИ ИЛИ ЗАГУБЕНИ СТОКИ21. СтандартПълно или частично освобождаване, в зависимост от случая, от плащане на вносни митни сборове и данъци, се дава по отношение на повредени, унищожени или непоправимо загубени стоки при инцидент или форсмажорни обстоятелства по време на изпълнение на митническите формалности, предхождащи подаването на декларацията за стоки, при условие че фактите са напълно установени и митническите органи са задоволени.Забележка:По искане на заинтересованото лице, остатъците от стоките, обхванати от настоящия стандарт могат да бъдат:а) предоставени за вътрешна употреба в съществуващия им вид, все едно, че са внесени в този вид; илиб) изнесени повторно; илив) обявени за нямащи търговска стойност под митнически контрол, без разходи за бюджета; илиг) със съгласието на митническите органи, да бъдат оставени, освободени от разходи за бюджета.ОТГОВОРНОСТ ЗА ПЛАЩАНЕ НА ВНОСНИ МИТНИ СБОРОВЕ И ДАНЪЦИ22. СтандартНационалното законодателство определя лицето или лицата, отговорни за плащане на вносни митни сборове и данъци, за стоките, внесени на митническата територия, които не са декларирани на митницата, съгласно условията и формалностите, предхождащи подаването на декларацията за стоки.ИНФОРМАЦИЯ ОТНОСНО МИТНИЧЕСКИТЕ ФОРМАЛНОСТИ, ПРЕДХОЖДАЩИ ПОДАВАНЕТО НА ДЕКЛАРАЦИЯ ЗА СТОКИ23. СтандартМитническите органи гарантират, че цялата информация относно митническите формалности, предхождащи подаването на декларация за стоки е лесно достъпна за всяко заинтересовано лице.--------------------------------------------------19780606ПРИЛОЖЕНИЕ А.2ПРИЛОЖЕНИЕ ОТНОСНО ВРЕМЕННОТО СКЛАДИРАНЕ НА СТОКИВЪВЕДЕНИЕВажно е при пристигане да бъде разрешено стоките да се разтоварят от превозното средство възможно най-бързо. За тази цел митническите администрации са предвидили разпоредби, съгласно които разтоварването на карго товари може да започне веднага след пристигането, с минимални формалности, с оглед гарантиране на приходите за бюджета.Поради различни причини може да мине известно време между пристигането на стоките и подаването на декларациите за съответните стоки. При тези обстоятелства митническите органи изискват стоките да бъдат съхранявани под митнически контрол и поради тази причина, обикновено се поставят в определена зона, където се съхраняват до подаването на декларациите за стоките. Тези зони се наричат временни складове и могат да се състоят от сгради или могат да бъдат заградени или незаградени пространства.Разпоредбите на настоящото приложение не се отнасят до съхранението на стоки в митнически складове или в свободни зони.ДЕФИНИЦИИЗа целите на настоящото приложение:а) терминът "временно складиране на стоки" означава съхранението на стоки под митнически контрол в помещения и заградени или незаградени пространства, определени от митниците (наричани по-долу "временни складове") до подаване на декларацията за стоките;б) терминът "вносни митни сборове и данъци" означава мита и всички други задължения, данъци, такси или други вземания, които се събират при или във връзка с вноса на стоки, но без да се включват таксите и вземанията, които са ограничени като сума до приблизителната цена на извършените услуги;в) терминът "декларация за стоките" означава изложение, което се прави по начин определен от митниците, с което заинтересованите лица посочват определената митническа процедура, която да бъде приложена към стоките и предоставят подробностите, които митниците изискват да бъдат декларирани за прилагането на тази процедура;г) терминът "митнически контрол" означава мерките, които се прилагат за гарантиране спазването на законите и наредбите, за чието прилагане са отговорни митниците;д) терминът "обезпечение" означава, че се гарантира до степен, която да удовлетвори митниците, че задължението към митниците ще бъде изпълнено. Обезпечението се описва като "общо", когато гарантира, че задълженията произтичащи от няколко операции ще бъдат изпълнени;е) терминът "лице" означава физическо или юридическо лице, освен ако контекста не изисква друго.ПРИНЦИПИ1. СтандартВременният склад на стоки се подчинява на разпоредбите на настоящото приложение.2. СтандартНационалното законодателство определя условията и формалностите, които следва да бъдат изпълнени по отношение на стоките разположени във временен склад.ОБХВАТ3. СтандартМитническите органи упълномощават създаването на временни складове, когато преценят, че това е необходимо, за да се задоволят изискванията на търговията и индустрията.Забележки:1. Съгласно разпоредбите на националното законодателство, временните складове могат да бъдат управлявани от митническите органи, от други органи или от физически или юридически лица.2. Временни складове могат да бъдат отворени за всички вносители и други лица, отговорни да се разпореждат с внесените стоки, или използването им може да бъде ограничено до определено лице.4. СтандартВременно складиране е позволено за всички видове стоки независимо от количеството, държавата на произход или държавата, от която пристигат. Въпреки това, стоки които представляват риск, които могат да повлияят на други стоки или изискват специални инсталации, се приемат само във временни складове специално предназначени за тях.5. СтандартЕдинственият документ, който следва да се изисква, когато стоки се поставят във временен склад, е този, който описва стоките, при представянето им на митница.УПРАВЛЕНИЕ НА ВРЕМЕННИ СКЛАДОВЕ6. СтандартИзискванията за изграждането, разположението и управлението на временните складове и разпоредбите за складирането на стоки, за съхранението и отчетността и за митническия контрол се определят от митническите органи.Забележки:1. С цел контрол, митниците могат, по специално:- да пазят, или изискват да се пази отчетност за стоките, разположени във временен склад (чрез използване на специални регистри или съответна документация);- да сложат временния склад под постоянно или прекъснато наблюдение;- да изискват временния склад да бъде двойно заключен (осигурен с ключалката на отговорното лице и от митническа ключалка);- да инвентаризират стоките във временния склад от време на време.2. Стоките обикновено се изисква да бъдат складирани в заключени помещения. Въпреки това, обемисти или тежки стоки и стоки с ниски мита, които представляват малък риск за бюджета често се складират в незаградени пространства под митническо наблюдение.7. СтандартНационалното законодателство определя лицето или лицата, които са отговорни за плащането на всякакви вносни митни сборове и данъци за стоки, разположени във временен склад, които не са доведени до степен, която да удовлетворява митническите органи.8. СтандартКогато се изисква обезпечение от органите или лицето, управляващо временния склад, митническите органи приемат общо обезпечение.9. Препоръчителна практикаСтойността на всяко обезпечение следва да бъде определена да бъде възможно най-ниска, като се имат предвид вносните митни сборове и данъци, които потенциално се налагат.10. Препоръчителна практикаМитническите органи следва да се откажат от обезпечение, когато временния склад е под адекватно митническо наблюдение, по специално когато е под митнически ключ.УПЪЛНОМОЩЕНИ ОПЕРАЦИИ11. СтандартНа всяко лице, отговорно да се разпорежда със стоки във временния склад, с цел подготовка на декларацията за стоките, следва да бъде разрешено:а) да ги инспектира;б) да ги претегли;в) да взима проби, при плащане на вносни митни сборове и данъци, когато е уместно.12. СтандартНа стоките, разположени във временен склад следва да се разрешава да преминат през нормалните операции, необходими за тяхното запазване в непроменено състояние.Забележка:Нормалните операции, необходими за запазването на стоките в тяхното непроменено състояние могат да включват почистване, изтупване, почистване от прах, сортиране и поправка или смяна на повредени опаковки.13. Препоръчителна практикаСтоките във временен склад следва, съгласно условията, определени от митническите органи, да преминат нормалните операции, необходими за подпомагане на тяхното преместване от склада и нататъшното им транспортиране.Забележка:Тези операции могат да включват сортиране, групиране, претегляне, маркиране, етикетиране. Те могат също да включват обединяването на различни партиди стоки, предназначени за последващ транспорт, в един транспортен документ и/или един митнически документ (групаж).ПРОДЪЛЖИТЕЛНОСТ НА ВРЕМЕННОТО СКЛАДИРАНЕ14. СтандартКогато националното законодателство определя времеви рамки за временното складиране, разрешеното време следва да е достатъчно, за да подпомогне вносителя да извърши необходимите формалности за поставяне на стоките под митнически режим.Забележка:Определената времева рамка може да варира според вида използван транспорт, и в случай на стоки внесени по море, може да бъде със значителна продължителност.15. Препоръчителна практикаПо искане на заинтересованото лице, и по причини, считани за валидни от митническите органи, последните следва да разширят първоначално определения период.РАЗВАЛЯНЕ, ПОВРЕДА, ЗАГУБА, РАЗРУШАВАНЕ ИЛИ ИЗОСТАВЯНЕ НА СТОКИ16. СтандартСтоки, които са развалени, повредени или нарушени от инцидент или форсмажорни обстоятелства преди напускане на временния склад, следва да бъдат освободени все едно, че са били внесени в тяхното развалено, повредено или нарушено състояние.17. СтандартСтоки във временен склад, които са развалени или непоправимо изгубени, поради инцидент или форсмажорни обстоятелства, не подлежат на вносни митни сборове и данъци, при условие че това разваляне или загуба са надлежно установени до степен, която да задоволи митническите органи.Всякакви отпадъци или остатъци, останали след развалянето, подлежат, ако се вземат за вътрешна употреба, на вносни митни сборове и данъци, които биха били приложими за отпадъци и остатъци внесени в такъв вид.18. СтандартПо искане на лицето, отговорно да се разпорежда с тях, стоките във временния склад могат за бъдат изоставени, напълно или частично, за бюджета или да бъдат унищожени или обявени за негодни за търговия под митнически контрол, както решат митническите органи. Подобно изоставяне или унищожаване следва да не води до никакви разходи за бюджета.Всякакви отпадъци или остатъци останали след развалянето, ако се вземат за вътрешна употреба, подлежат на вносни митни сборове и данъци, които биха били приложими за отпадъци и остатъци внесени в такъв вид.ПРЕМЕСТВАНЕ ОТ ВРЕМЕННИЯ СКЛАД19. СтандартНа всяко лице, имащо право да се разпорежда със стоките, следва да му бъде разрешено да ги премести от временния склад при спазване на условията и формалностите за всеки случай.Забележка:Митническите органи могат за изискат заинтересованото лице да докаже правото си да се разпорежда със стоките.НЕПРЕМЕСТЕНИ СТОКИ ОТ ВРЕМЕННИЯ СКЛАД20. СтандартНационалното законодателство определя процедурата, която следва да се спазва, когато стоките не са преместени от временния склад в рамките на посочения период.21. Препоръчителна практикаКогато стоките, които не са преместени от временния склад, са продадени от митниците, приходите от продажбата, след изваждането на вносни митни сборове и данъци и всички други вземания и разходи, следва или да бъдат прехвърлени на лицето/та, което/които следва да ги получи/ат, когато това е възможно, или да бъдат държани на тяхно разположение за определен период.ИНФОРМАЦИЯ ОТНОСНО ВРЕМЕННОТО СКЛАДИРАНЕ22. СтандартМитническите органи гарантират, че всяка необходима информация, относно временното складиране на стоки е лесно достъпна за всяко заинтересовано лице.--------------------------------------------------19780606ПРИЛОЖЕНИЕ F.1ПРИЛОЖЕНИЕ ОТНОСНО СВОБОДНИТЕ ЗОНИВЪВЕДЕНИЕОпределени държави дълго време считат за необходимо да подпомагат развитието на външната си търговия и на международната търговия като цяло, чрез премахване на вносните митни сборове и данъци за стоки, внесени на част от тяхната територия, където като цяло се считат, че все едно са извън митническата територия. Стоките, внесени по този начин не подлежат на обичайния митнически контрол.В настоящото приложение, тази част от територията се нарича "свободна зона", въпреки че в някои държави тя също е позната под различни други имена, като "свободно пристанище", "свободен склад".Може да се направи разлика между търговска и индустриална свободна зона. В търговските свободни зони, разрешените операции са ограничени до необходимите за предпазване на стоките и обичайните начини за поддържане с цел подобряване на тяхната опаковка или търговски качества или подготовката им за изпращане. В индустриалните свободни зони, операциите по преработване са разрешени.Въпреки че стоките, внесени в свободните зони, като цяло се считат, що се отнася до вносните митни сборове и данъци, че са извън митническата територия, определени разпоредби на съответната държава могат да останат в сила, например забрани и ограничения, произтичащи от националното законодателство. Митниците също извършват определен контрол в рамките на свободната зона, за да гарантират, че извършваните операции са съгласно предвидените изисквания.Стоките, внесени в свободна зона от митническа територия, обикновено се изключват изцяло или от повторно плащане на вносни митни сборове и данъци или вътрешни митни сборове и данъци, налагани при износ.Когато стоки, които не са преработвани в свободна зона, се разрешава да бъдат внесени на митническата територия за вътрешна употреба, за тях се плащат вносни митни сборове и данъци, все едно, че са директно внесени отвън. Въпреки това, специални правила за оценка, определени в националното законодателство, се прилагат в случаите, когато чужди стоки, които са преработвани в свободната зона или когато използваните стоки са от национален произход или са били внесени срещу заплащане на вносни митни сборове и данъци, и са били освободени от плащане на митни сборове и данъци или от повторно плащане при внасяне в свободната зона.В някои държави, митнически удобства, сравними по характеристики със свободните зони, са разположени на цялата територия, в контекста на други митнически процедури, като складиране в митнически складове, възстановяване на мита и надвнесени такси, временно допускане за вътрешна преработка или митнически транзит.ДЕФИНИЦИИЗа целите на настоящото приложение:а) терминът "свободна зона" означава част от територията на държава, където всички внесени стоки като цяло се считат, по отношение на вносните митни сборове и данъци, все едно че са извън митническата територия и не подлежат на обичайния митнически контрол.Забележка:Може да се направи разлика между търговски и индустриални свободни зони. В търговските свободни зони, стоки се приемат до последващото пласиране, като преработка или производство обикновено са забранени. Стоките приети на индустриалните свободни зони могат да подлежат на разрешени преработващи операции;б) терминът "митническа територия" означава територията, в която митническия закон на държавата се прилага напълно;в) терминът "вносни митни сборове и данъци" означава мита и всички други задължения, данъци, такси или други вземания, които се събират при или във връзка с вноса на стоки, но без да се включват таксите и вземанията, които са ограничени като сума до приблизителната цена на извършените услуги;г) терминът "митнически контрол" означава мерките, които се прилагат за гарантиране спазването на законите и наредбите, за чието прилагане са отговорни митниците;д) терминът "лице" означава физическо или юридическо лице, освен ако контекста не изисква друго.ПРИНЦИП1. СтандартМитническите наредби, приложими в свободните зони, се подчиняват на разпоредбите на настоящото приложение.СЪЗДАВАНЕ НА СВОБОДНИ ЗОНИ2. СтандартНационалното законодателство определя изискванията, относно създаването на свободни зони, вида стоки, които могат да се приемат в тези зони и естеството на операциите, на които могат да бъдат подлагани стоките в тях.Забележки:1. Свободните зони обикновено се създават на морски пристанища, речни пристанища, аерогари и места с подобни географски предимства.2. Съгласно разпоредбите на националното законодателство, свободните зони могат да бъдат управлявани от митническите органи, от други органи или от физически или юридически лица.3. СтандартИзискванията по отношение на изграждането и вида на свободните зони и разпоредбите за митническия контрол се определят от митническите органи.Забележки:1. Митническите органи могат да изискват свободните зони да бъдат заградени; те могат също така да наложат ограничения за начина на достъп и да определят работни часове.2. С цел контрол, митническите органи могат, по специално:- да държат достъпа до свободните зони под постоянно или прекъснато наблюдение;- да изискват лицата, внасящи стоки в свободните зони, да държат сметка, за да се контролира обращението на стоките;- да правят проверки на място на приетите стоки, за да гарантират, че те преминават единствено през разарешени операции и че няма непозволено внасяне на стоки.4. СтандартМитническите органи имат право да извършват проверки по всяко време на стоките, съхранявани в помещенията на всяко лице, внасящо стоки в свободната зона.ПРИЕМАНИ СТОКИ5. Препоръчителна практикаПриемът в свободната зона не следва да бъде подчинен на условието стоките, които се внасят или складират в зоната да бъдат в определени количества.6. СтандартПриемът в свободна зона се разрешава не само за стоки, внесени директно от чужбина, но също за стоки, донесени от митническата територия на съответната държава.Забележка:Стоките, донесени от митническата територия на съответната държава могат да бъдат стоки в свободно обращение или стоки, сложени под режим, позволяващ условно облекчаване от вносни митни сборове и данъци или процедура по преработване.7. СтандартСтоки, приемливи за свободна зона, които подлежат на освобождаване или повторно плащане на вносни митни сборове и данъци, когато се изнасят, се декларират за такова освобождаване или повторно плащане незабавно след внасянето им в свободната зона.8. СтандартСтоки, приемливи за свободна зона, които подлежат на освобождаване или повторно плащане на вътрешни митни сборове и данъци при износ, се декларират за такова освобождаване или повторно плащане, незабавно след внасянето им в свободната зона.Забележка:Освобождаване или повторно плащане обикновено става веднага след внасянето на стоките в свободната зона. В специални случаи, освобождаването или повторното плащане може да зависи от износа на стоките от националната територия. По изключение, доказателство за пристигането на стоките в държавата по предназначение също може да бъде изискано.9. СтандартПриемане в свободна зона следва да не бъде отказвано само на основание на държава по произход на стоките, държава, откъдето пристигат или държава по предназначение.10. СтандартПриемане в свободна зона на стоки, донесени от чужбина, следва да не бъде отказвано само по причина, че стоките подлежат на ограничения или забрани, различни от тези, налагани на база на обществения морал или ред, обществената сигурност, обществената хигиена или здраве, или по ветеринарни или фитопатологични причини, или отнасящи се до защита на патенти, търговски марки и авторски права.11. Препоръчителна практикаСтоки, представляващи риск, които могат да повлияят на други стоки или които изискват специално разполагане, следва да бъдат приемани само в свободни зони, специално определени за тях.ВЪВЕЖДАНЕ В СВОБОДНА ЗОНА12. СтандартКогато на митницата трябва да се представи документ, относно стоките, внасяни в свободната зона, директно от чужбина, без да трябва да пресичат митническата територия на съответната държава, митническите органи следва да не изискват повече от представяне на търговски или официален документ (търговска фактура, пътен лист, експедиционен документ и др.) с основните подробности за съответните стоки.13. Препоръчителна практикаПриемането в свободна зона на стоки, донесени от митническата територия на съответната държава или които са преминали тази територия транзитно, следва да не включва попълване на документи, различни от декларациите за стоките, които обикновено се изискват за тази територия за покриване на износ, повторен износ или транзит на стоки.14. СтандартМитническите органи не следва да изискват охрана за приема на стоки в свободната зона.15. СтандартКогато митническите органи извършват контрол на стоки, предназначени за внасяне в свободна зона, те следва да предприемат само тези стъпки, които се считат важни за гарантиране спазването на законите и наредбите, за чието прилагане са отговорни митниците.Забележка:По-специално, митниците могат да гарантират, че стоките са от вид, позволен да бъде внасян в свободна зона и, че са спазени всякакви съответни забрани и ограничения.РАЗРЕШЕНИ ОПЕРАЦИИ16. СтандартВ допълнение към товаренето, разтоварването, пренатоварването и складирането, стоките, които се приемат в търговска свободна зона, може да претърпят операции, които са необходими за тяхното запазване и обичайните форми на поддържане за подобряване на тяхната опаковка или пазарното им качество или, за да бъдат подготвени за отпътуване, като разделяне на обемни товари, групиране на пакети, сортиране и класиране, и преопаковане.17. СтандартПреработващите операции, на които могат да бъдат подложени стоки, внесени в индустриална свободна зона, следва да бъдат определени от компетентните органи, като цяло и/или в подробности в наредба, приложима в рамките на свободната зона или влизащи в правомощията на предприятието, извършващо тези операции.Забележка:Правото да извършва преработващи операции може да подлежи на условия, че предложените операции се наблюдават от компетентните органи, с цел изгода за националната икономика.СТОКИ, КОНСУМИРАНИ В СВОБОДНАТА ЗОНА18. СтандартНационалното законодателство следва да изброи случаите, в които стоките, които ще бъдат консумирани вътре в свободната зона могат да бъдат приети без митни сборове и данъци и следва да определят изискванията, които трябва да бъдат спазени.Забележки:1. Свободен прием може да бъде позволен не само по отношение на вносните митни сборове и данъци, но също по отношение на вътрешните митни сборове и данъци.2. Свободният прием на оборудване, което да бъде използвано само вътре в свободната зона за транспорт, складиране и обработка на стоки, може също да бъде разрешен.ПРЕХВЪРЛЯНЕ НА СОБСТВЕНОСТ19. СтандартПрехвърлянето на собственост върху стоки, приети в свободна зона, следва да бъде разрешено.Забележка:1. Търговия на дребно в свободната зона може да бъде забранена.2. Стоки, приети в свободни зони, могат да бъдат използвани за снабдяване на кораби и самолети.УНИЩОЖАВАНЕ20. СтандартСтоки, приети на свободна зона се разрешава да бъдат унищожени или обявени за без търговска стойност под митнически контрол.ПРОДЪЛЖИТЕЛНОСТ НА ПРЕСТОЯ В СВОБОДНА ЗОНА21. СтандартНикакви ограничения не се налагат върху продължителността на престоя на стоки в свободна зона.ПРЕМЕСТВАНЕ ОТ СВОБОДНА ЗОНА22. СтандартКогато трябва да се представи документ на митниците относно стоки, които при преместване от свободната зона се изпращат директно в чужбина, без да пресичат митническата територия на съответната държава, митническите органи не следва изискват повече от представяне на търговски или официален документ (търговска фактура, пътен лист, експедиционен документ, др.), които предоставят основните подробности за съответните стоки.23. СтандартЕдинствената декларация, изисквана за стоки, на които е позволено да бъдат внесени на митническата територия на съответната държава при преместване от свободната зона, е декларацията за стоките, която обикновено се изисква при митническата процедура, на която подлежат тези стоки.24. Препоръчителна практикаСтоки, на които е разрешено да бъдат преместени от свободна зона на митническата територия на съответната държава, следва да отговорят на условията за условно освобождаване или обработващи процедури, които са в сила при условията, приложими към стоки, внесени директно от чужбина.25. СтандартНационалното законодателство определя времето, което да се вземе предвид с цел определяне стойността и количеството стоки, които могат да бъдат взети за вътрешна употреба при преместване от свободна зона и нивата на вносни митни сборове и данъци, които следва да им се наложат.26. СтандартНационалното законодателство определя правилата, които се прилагат при определяне на нивата вносни митни сборове и данъци, налагани върху стоките, които се вземат за вътрешна употреба след манипулация или преработка в свободната зона.Забележки:1. Сумата на вносните митни сборове и данъци, налагани върху стоките, които се вземат за вътрешна употреба след преработка в свободната зона, може да бъде ограничена до сумата на вносните митни сборове и данъци, приложими за чужди стоки, използвани във вида, в който са внесени в свободната зона, плюс, когато се използват стоки с национален произход или стоки, внесени срещу плащане на вносни митни сборове и данъци, стойността на каквото и да е освобождаване или повторно плащане на вътрешни митни сборове и данъци или вносни митни сборове и данъци, наложени, когато тези стоки са били внесени в свободната зона.2. Специална процедура за оценка може да бъде въведена, когато оборудване, което е било използвано за преработка на стоки в свободната зона е било внесено без налагане на вносни митни сборове и данъци.ПРЕМАХВАНЕ НА СВОБОДНА ЗОНА27. СтандартВ случай на премахване на свободна зона, на съответните лица следва да бъде предоставено достатъчно време, за да организират прехвърлянето на техните стоки.ИНФОРМАЦИЯ ОТНОСНО СВОБОДНИТЕ ЗОНИ28. СтандартМитническите органи гарантират, че цялата съответна информация относно митническите наредби, приложими в свободните зони е свободно достъпна за всяко заинтересовано лице.--------------------------------------------------


title: Решение (ЕС) 2015/900 на Съвета от 8 юни 2015 година относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (EaSI)

text:
                  12.6.2015

                  BG

                  Официален вестник на Европейския съюз

                  L 147/19

            РЕШЕНИЕ (ЕС) 2015/900 НА СЪВЕТА
      от 8 юни 2015 година
      относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (EaSI)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 46, буква г), член 149, член 153, параграф 2, буква а), член 175, трета алинея и член 218, параграф 9 от него,
      като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
      като взе предвид предложението на Европейската комисия,
      като има предвид, че:

                  (1)

                  Споразумението за Европейското икономическо пространство (2) („Споразумението за ЕИП“) влезе в сила на 1 януари 1994 г.

                  (2)

                  В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП.

                  (3)

                  В Протокол 31 към Споразумението за ЕИП се съдържат разпоредби и условия относно сътрудничеството в специфични области извън четирите свободи.

                  (4)

                  Регламент (ЕС) № 1296/2013 на Европейския парламент и на Съвета (3) бе включен в Споразумението за ЕИП с Решение на Съвместния комитет № 151/2014 от 27 юни 2014 г. (4)

                  (5)

                  Ограниченото участие на Норвегия в програмата следва да бъде разширено, за да включи и оста „Прогрес“.

                  (6)

                  Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2015 г.

                  (7)

                  Следователно позицията на Съюза в рамките на Съвместния комитет на ЕИП следва да бъде основана на приложения проект на решение,

            ПРИЕ НАСТОЯЩОТО РЕШЕНИЕ:
      Член 1
      Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
      Член 2
      Настоящото решение влиза в сила в деня на приемането му.

         Съставено в Люксембург на 8 юни 2015 година.

               За Съвета

               Председател

            D. REIZNIECE-OZOLA

         (1)  ОВ L 305, 30.11.1994 г., стр. 6.

         (2)  ОВ L 1, 3.1.1994 г., стр. 3.

         (3)  Регламент (ЕС) № 1296/2013 на Европейския парламент и на Съвета от 11 декември 2013 г. относно Програма на Европейския съюз за заетост и социални иновации („EaSI“) и за изменение на Решение № 283/2010/ЕС за създаване на Европейски механизъм за микрофинансиране за трудова заетост и социално приобщаване„Прогрес“ (ОВ L 347, 20.12.2013 г., стр. 238).

         (4)  ОВ L 342, 27.11.2014 г., стр. 61.

         ПРОЕКТ НА
         РЕШЕНИЕ НА СЪВМЕСТНИЯ КОМИТЕТ НА ЕИП № …/2015
         от
         за изменение на Протокол 31 към Споразумението за ЕИП относно сътрудничеството в специфични области извън четирите свободи
         СЪВМЕСТНИЯТ КОМИТЕТ НА ЕИП,
         като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
         като има предвид, че:

                     (1)

                     Регламент (ЕС) № 1296/2013 на Европейския парламент и на Съвета от 11 декември 2013 г. относно Програма на Европейския съюз за заетост и социални иновации („EaSI“) и за изменение на Решение № 283/2010/ЕС за създаване на Европейски механизъм за микрофинансиране за трудова заетост и социално приобщаване „Прогрес“ (1) беше включен в Споразумението за ЕИП с Решение на Съвместния комитет № 151/2014 от 27 юни 2014 г. (2).

                     (2)

                     Ограниченото участие на Норвегия в програмата следва да бъде разширено, за да включи и оста „Прогрес“.

                     (3)

                     Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2015 г.

               ПРИЕ НАСТОЯЩОТО РЕШЕНИЕ:
         Член 1
         В член 15, параграф 8 от Протокол 31 към Споразумението за ЕИП думите „оста EURES“ се заменят с думите „оси Прогрес и EURES“:
         Член 2
         Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (*).
         Прилага се от 1 януари 2015 г.
         Член 3
         Настоящото решение се публикува в раздела за ЕИП и в притурката за ЕИП към Официален вестник на Европейския съюз.

            Съставено в Брюксел на

                  За Съвместния комитет на ЕИП

                  Председател

                  Секретари

                  на Съвместния комитет на ЕИП

            (1)  ОВ L 347, 20.12.2013 г., стр. 238.

            (2)  ОВ L 342, 27.11.2014 г., стр. 61.

            (*)  [Без отбелязани конституционни изисквания.] [С отбелязани конституционни изисквания.]


title: Решение на директора на Европол от 29 март 2016 година за прилагане на Решението на Управителния съвет на Европол от 16 ноември 1999 г. за условията и процедурите, установени от Европол, относно приложимите данъци върху заплатите и възнагражденията, изплащани на членове на персонала на Европол в полза на Европол

text:
               4.8.2016

               BG

               Официален вестник на Европейския съюз

               C 282/3

         РЕШЕНИЕ НА ДИРЕКТОРА НА ЕВРОПОЛ
   от 29 март 2016 година
   за прилагане на Решението на Управителния съвет на Европол от 16 ноември 1999 г. за условията и процедурите, установени от Европол, относно приложимите данъци върху заплатите и възнагражденията, изплащани на членове на персонала на Европол в полза на Европол
   (2016/C 282/03)
   ДИРЕКТОРЪТ НА ЕВРОПОЛ,
   като взе предвид Решението на Съвета относно създаване на Европейска полицейска служба („Европол“) от 6 април 2009 г. (1) (наричано по-нататък „Решението за Европол“), и по-специално член 57, параграф 5, член 62 и член 63 от него,
   като взе предвид Протокола, съставен на основание на член K.3 от Договора за Европейски съюз и член 41, параграф 3 от Конвенцията за Европол относно привилегиите и имунитетите на Европол, членовете на неговите органи, заместник-директорите и служителите на Европол (2), и по-специално член 10 от него,
   като взе предвид Решението на Управителния съвет на Европол от 16 ноември 1999 г. за условията и процедурите, установени от Европол, относно приложимите данъци върху заплатите и възнагражденията, изплащани на членове на персонала на Европол в полза на Европол (3),
   като има предвид, че:

               1.

               В съответствие с член 57, параграф 5 от Решението за Европол Правилникът за персонала на Европол (4) и други приложими за целта правни инструменти продължават да се прилагат към служители, които не са наети на работа в съответствие с член 57, параграф 2 от Решението за Европол.

               2.

               В член 57, параграф 5 от Решението за Европол е предвидено, че чрез дерогация от глава 5 от Правилника за персонала на Европол процентът на годишна корекция на възнаграждението, определен от Съвета в съответствие с член 65 от Правилника за длъжностните лица на Европейския съюз (5), се прилага за персонала на Европол.

               3.

               Член 57, параграф 5 от Решението за Европол се отнася само до елементите на възнаграждението на персонала, посочени в глава 5 (членове 43—55) от Правилника за персонала на Европол, и не обхваща приложимите данъци върху заплатите и възнагражденията, изплащани в полза на Европол на членове на персонала на Европол, към които се прилага Правилникът за персонала на Европол.

               4.

               С оглед на изменената процедура, предвидена в член 57, параграф 5 от Решението за Европол за коригиране на възнаграждението, член 3, буква а) от приложението към горепосоченото решение на Управителния съвет от 16 ноември 1999 г. упълномощава директора на Европол да коригира, считано от 1 юли 2010 г. и след това на годишна база, стойностите, упоменати в член 4 от посоченото приложение, със същия процент, който се прилага съгласно член 57, параграф 5 от Решението за Европол.

               5.

               Предвидената в член 57, параграф 5 от Решението за Европол годишна корекция на възнаграждението беше извършена от Европол с обратно действие от 1 юли 2011 г. (6) в съответствие със стойностите, определени с Регламент (ЕС) № 422/2014 на Европейския парламент и на Съвета от 16 април 2014 г. за адаптиране, считано от 1 юли 2011 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях (7).

               6.

               Годишната корекция на възнаграждението, предвидена в член 57, параграф 5 от Решението за Европол, беше извършена от Европол с обратно действие от 1 юли 2012 г. (8) в съответствие със стойностите, определени с Регламент (ЕС) № 423/2014 на Европейския парламент и на Съвета от 16 април 2014 г. за адаптиране, считано от 1 юли 2012 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях (9).

               7.

               Годишната корекция на възнаграждението, предвидена в член 57, параграф 5 от Решението за Европол, беше извършена от Европол с обратно действие от 1 юли 2013 г. (10) в съответствие със стойностите, определени с Регламент (ЕС) № 1416/2013 на Съвета от 17 декември 2013 г. за адаптиране, считано от 1 юли 2013 г., на корекционните коефициенти, прилагани към възнагражденията и пенсиите на длъжностните лица и другите служители на Европейския съюз (11).

               8.

               Годишната корекция на възнаграждението, предвидена в член 57, параграф 5 от Решението за Европол, беше извършена от Европол с обратно действие от 1 юли 2014 г. в съответствие със стойностите, определени с Годишната актуализация от 12 декември 2014 г. на корекционните коефициенти, прилагани към възнагражденията и пенсиите на длъжностните лица и другите служители на Европейския съюз (12).

               9.

               Данъкът, приложим към членовете на персонала на Европол, към които се прилага Правилникът за персонала на Европол, следва да бъде изменен, за да отрази корекцията на възнагражденията, приложена в съответствие с член 57, параграф 5 от Решението за Европол,

         РЕШИ, КАКТО СЛЕДВА:
   Член 1
   Считано от 1 юли 2011 г.:

               —

               В сила са стойностите, упоменати в член 4 от Приложението към Решението на Управителния съвет на Европол от 16 ноември 1999 г., както е изменен с Решението на Директора на Европол от 18 април 2014 г. за изпълнение на Решението на Управителния съвет на Европол от 16 ноември 1999 г. (13)

         Член 2
   Считано от 1 юли 2012 г.:

               —

               Стойността, упомената в член 4, първо изречение от Приложението към Решението на Управителния съвет на Европол от 16 ноември 1999 г., се заменя със 121,45 EUR.

               —

               Стойностите в евро единици в таблицата, включена в член 4 от Приложението към Решението на Управителния съвет на Европол от 16 ноември 1999 г., се заменят, както следва.

                           —

                           8 % за суми между 122,42 и 2 156,39 EUR

                           —

                           10 % за суми между 2 156,40 и 2 970,10 EUR

                           —

                           12,5 % за суми между 2 970,11 и 3 403,88 EUR

                           —

                           15 % за суми между 3 403,89 и 3 865,63 EUR

                           —

                           17,5 % за суми между 3 865,64 и 4 299,45 EUR

                           —

                           20 % за суми между 4 299,46 и 4 719,95 EUR

                           —

                           22,5 % за суми между 4 719,96 и 5 153,75 EUR

                           —

                           25 % за суми между 5 153,76 и 5 574,25 EUR

                           —

                           27,5 % за суми между 5 574,26 и 6 008,04 EUR

                           —

                           30 % за суми между 6 008,05 и 6 428,55 EUR

                           —

                           32,5 % за суми между 6 428,56 и 6 862,35 EUR

                           —

                           35 % за суми между 6 862,36 и 7 283,52 EUR

                           —

                           40 % за суми между 7 283,53 и 7 717,35 EUR

                           —

                           45 % за суми над 7 717,36 EUR

         Член 3
   Настоящото решение се публикува в Официален вестник на Европейския съюз.

   Член 4
   Настоящото решение влиза в сила в деня след приемането му от Директора.

      Съставено в Хага на 29 март 2016 година.

         Rob WAINWRIGHT

            Директор на Европол

      (1)  ОВ L 121, 15.5.2009 г., стр. 37.

      (2)  ОВ C 221, 19.7.1997 г., стр. 2.

      (3)  ОВ C 65, 28.2.2001 г., стр. 6.

      (4)  Акт на Съвета от 3 декември 1998 г. за установяване на Правилник за персонала, който се прилага за служителите на Европол (ОВ C 26, 30.1.1999 г., стр. 23).

      (5)  Регламент (ЕИО, Евратом, ЕОВС) № 259/68 на Съвета (ОВ L 56, 4.3.1968 г., стр. 1).

      (6)  Известие относно корекцията на основните заплати и добавките, прилагани по отношение на персонала на Европол, към който се прилага Правилникът за персонала на Европол, в съответствие с член 57, параграф 5 [от Решението] на Съвета, считано от 1 юли 2011 г., 1 юли 2012 г., 1 юли 2013 г. и 1 юли 2014 г. (ОВ C 282, 4.8.2016 г., стр. 6).

      (7)  ОВ L 129, 30.4.2014 г., стр. 5.

      (8)  Вж. бележка под линия 6.

      (9)  ОВ L 129, 30.4.2014 г., стp. 12.

      (10)  Вж. бележка под линия 6.

      (11)  ОВ L 353, 28.12.2013 г., стp. 24.

      (12)  ОВ C 444, 12.12.2014 г., стp. 10.

      (13)  ОВ C 211, 5.7.2014 г., стp. 13.


title: Решение (ЕС) 2015/1988 на Съвета от 22 октомври 2015 година за подписване от името на Съюза на Споразумение за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна

text:
               6.11.2015

               BG

               Официален вестник на Европейския съюз

               L 290/4

         РЕШЕНИЕ (ЕС) 2015/1988 НА СЪВЕТА
   от 22 октомври 2015 година
   за подписване от името на Съюза на Споразумение за стабилизиране и асоцииране между Европейския съюз и Европейската общност за атомна енергия, от една страна, и Косово (1), от друга страна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 във връзка с член 31, параграф 1 от него,
   като взе предвид Договора за функционирането на Европейския съюз, и по-специално член 217 във връзка с член 218, параграф 5 и параграф 8, втора алинея от него,
   като взе предвид предложението на Европейската комисия,
   като има предвид, че:

               (1)

               На 21 юни 2013 г. Съветът упълномощи Комисията да започне преговори с Косово по споразумение за стабилизиране и асоцииране ( „споразумението“). Преговорите приключиха успешно с парафирането на споразумението на 25 юли 2014 г.

               (2)

               Съюзът и Косово имат тесни връзки, споделят общи ценности и желаят да задълбочат тези връзки и да установят близки и дълготрайни отношения на основата на реципрочност и взаимен интерес, което да позволи на Косово допълнително да укрепи и разшири отношенията си със Съюза.

               (3)

               На 19 април 2013 г. в рамките на подпомагания от ЕС диалог бе постигнато „Първо споразумение относно принципите, уреждащи нормализирането на отношенията“.

               (4)

               Споразумението предвижда установяване на асоцииране между ЕС и Косово, създаващо реципрочни права и задължения, общи действия и специални процедури.В него се съдържат и разпоредби, попадащи в обхвата на дял V, глава 2 от Договора за Европейския съюз (ДЕС) относно общата външна политика и политиката на сигурност на Съюза. Поради това решението за подписване на споразумението следва да се основава на правното основание за установяване на асоцииране, позволяващо на Съюза да поема задължения във всички области, обхванати от Договорите, и на правното основание за споразуменията в областите, попадащи в обхвата на дял V, глава 2 от ДЕС.

               (5)

               Това e споразумение само с ЕС. Задълженията и сътрудничеството, с които ще се ангажира Съюзът по силата на това споразумение, се отнасят само за областите от обхвата на достиженията на правото на ЕС или съществуващите политики на Съюза. Подписването и сключването на споразумението, като споразумение само с ЕС, не засяга естеството и обхвата на други подобни споразумения, които ще бъдат договаряни в бъдеще. Това не засяга и правомощията на институциите на ЕС, предоставени им съгласно Договорите, нито позициите на институциите на ЕС и държавите членки относно областите на компетентност. В споразумението се предвижда също така широкообхватно сътрудничество в различни области на политиките, включително в областта на правосъдието и вътрешните работи.

               (6)

               Подписването на споразумението не засяга позициите на държавите членки относно статута на Косово, които ще бъдат определени в съответствие с техните национални практики и международното право.

               (7)

               Освен това изразите, формулировките или определенията, използвани в настоящото решение и в споразумението, както и използването на необходимите правни основания за подписването на споразумението, не представляват нито признаване на Косово като независима държава от страна на Съюза, нито признаване на Косово като такава от отделните държави членки, които досега не са предприели подобно действие. В този контекст е целесъобразно Съюзът да направи декларация по този въпрос в момента на подписване на това споразумение.

               (8)

               Подписването на споразумението по отношение на въпросите от компетентността на Европейската общност за атомна енергия е предмет на отделна процедура.

               (9)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Споразумението за стабилизиране и асоцииране между Европейския съюз и Европейската общност за атомна енергия, и Косово по отношение на частите, попадащи в приложното поле на ДЕС и Договора за функционирането на Европейския съюз, при условие на сключването на посоченото споразумение (2).
   Член 2
   Декларацията от името на Съюза, приложена към настоящото решение, се одобрява от името на Съюза.
   Член 3
   Настоящото решение не засяга позициите на държавите членки и на Съюза относно статута на Косово.
   Член 4
   Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
   Член 5
   Настоящото решение влиза в сила в деня на приемането му.

      Съставено в Брюксел на 22 октомври 2015 година.

            За Съвета

            Председател

         F. ETGEN

      (1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

      (2)  Текстът на споразумението ще бъде публикуван заедно с решението за сключването му.

      Декларация от името на Съюза

         „Решението за подписване на Споразумението за стабилизиране и асоцииране, при условие на сключването му на по-късна дата, включително правните основания, използвани за тази цел, не засяга позициите на държавите членки относно статута и не представлява признаване на Косово (1) за независима държава от страна на Съюза, нито представлява признаване на Косово за независима държава от страна на отделните държави членки, които досега не са предприели подобно действие.“

         (1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.


title: 2014/694/ЕС: Решение на Съвета от 29 септември 2014 година за назначаване на трима членове и двама заместник-членове от Франция в Комитета на регионите

text:
               3.10.2014

               BG

               Официален вестник на Европейския съюз

               L 289/22

         РЕШЕНИЕ НА СЪВЕТА
   от 29 септември 2014 година
   за назначаване на трима членове и двама заместник-членове от Франция в Комитета на регионите

      (2014/694/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Франция,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членовете и заместник-членовете на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Bruno BOURG-BROC, г-н Michel DELEBARRE и г-н Jean-Louis JOSEPH се освободиха три места за членове на Комитета на регионите.

               (3)

               След изтичането на мандата на г-н Jean-Michel DACLIN и г-жа Claudine LEDOUX се освободиха две места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-н Bruno BOURG-BROC, Conseiller municipal de Châlons-en-Champagne (промяна на мандата)

                           —

                           г-н Michel DELEBARRE, Conseiller municipal de Dunkerque (промяна на мандата)

                           —

                           г-жа Françoise MESNARD, Maire de Saint-Jean d'Angély

                     и

               б)

               за заместник-членове:

                           —

                           г-жа Karine DOGNIN-SAUZE, Adjointe au Maire de Lyon

                           —

                           г-н Dominique LEVEQUE, Maire d'Aÿ.

         Член 2
   Настоящото решение влиза в сила в деня на приемането му.

      Съставено в Брюксел на 29 септември 2014 година.

            За Съвета

            Председател

         S. GOZI

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: 2014/719/ОВППС: Решение EUTM MALI/3/2014 на Комитета по политика и сигурност от 9 октомври 2014 година за назначаване на командващия мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали) и за отмяна на Решение EUTM MALI/1/2014

text:
               18.10.2014

               BG

               Официален вестник на Европейския съюз

               L 300/49

         РЕШЕНИЕ EUTM MALI/3/2014 НА КОМИТЕТА ПО ПОЛИТИКА И СИГУРНОСТ
   от 9 октомври 2014 година
   за назначаване на командващия мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали) и за отмяна на Решение EUTM MALI/1/2014

      (2014/719/ОВППС)

   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение 2013/34/ОВППС на Съвета от 17 януари 2013 г. за военна мисия на Европейския съюз в подкрепа на обучението на въоръжените сили на Мали (EUTM Мали) (1), и по-специално член 5 от него,
   като има предвид, че:

               (1)

               Съгласно член 5, параграф 1 от Решение 2013/34/ОВППС Съветът оправомощи Комитета по политика и сигурност (КПС) в съответствие с член 38 от Договора за Европейския съюз да взема необходимите решения във връзка с упражняването на политически контрол и стратегическо ръководство на EUTM Мали, включително решенията за назначаване на следващите командващи мисията на ЕС.

               (2)

               На 18 март 2014 г. КПС прие Решение EUTM MALI/1/2014 (2) за назначаване на бригаден генерал Marc RUDKIEWICZ за командващ мисията на ЕС за EUTM Мали.

               (3)

               На 26 септември 2014 г. Испания предложи бригаден генерал Alfonso GARCÍA-VAQUERO PRADAL да бъде назначен за нов командващ мисията на ЕС за EUTM Мали на мястото на бригаден генерал Marc RUDKIEWICZ.

               (4)

               На 30 септември 2014 г. Военният комитет на ЕС препоръча на КПС да назначи бригаден генерал Alfonso GARCÍA-VAQUERO PRADAL за командващ мисията на ЕС за EUTM Мали на мястото на бригаден генерал Marc RUDKIEWICZ.

               (5)

               Решение EUTM MALI/1/2014 следва да бъде отменено.

               (6)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Бригаден генерал Alfonso GARCÍA-VAQUERO PRADAL се назначава за командващ мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали), считано от 24 октомври 2014 г.
   Член 2
   Решение EUTM MALI/1/2014 се отменя.
   Член 3
   Настоящото решение влиза в сила в деня на неговото приемане.

      Съставено в Брюксел на 9 октомври 2014 г.

            За Комитета по политика и сигурност

            Председател

         W. STEVENS

      (1)  ОВ L 14, 18.1.2013 г., стр. 19.

      (2)  Решение EUTM MALI/1/2014 на Комитета по политика и сигурност от 18 март 2014 г. за назначаване на командващ мисията на ЕС за военната мисия на Европейския съюз в подкрепа на обучението на въоръжените сили на Мали (EUTM Мали) (ОВ L 95, 29.3.2014 г., стр. 30).